जेएनएन, भुवनेश्वर : राजधानी भुवनेश्वर समेत कटक, भद्रक, बालेश्वर, खुर्दा, जाजपुर, अनुगुल, केंद्रापड़ा आदि शहरों में बकरीद का त्योहार बुधवार को हर्षोल्लास के साथ मनाया गया। सुबह से ही शहर से लेकर ग्रामीण इलाकों की विभिन्न मस्जिदों में समुदाय के लोगों ने पहुंचकर नमाज अदा की तथा एक-दूसरे से गले मिले। राजधानी भुवनेश्वर में यूनिट-4 स्थित कैपिटल मोसक्यू, जामा मस्जिद भुवनेश्वर, नीलाद्री विहार स्थित सुनी मस्जिद समेत अन्य मस्जिदों में भी बड़ी संख्या में लोगों ने नमाज अदा की। इसी तरह कटक शहर के प्रमुख ईदगाह मैदान, कदम रसूल एवं अन्य तमाम मस्जिदों में भी बकरीद के अवसर पर नमाज अदा की गई। इसके बाद लोगों ने एक-दूसरे से गले मिलकर बधाइयां दी। बकरीद के दौरान गरीबों को दान करने का रिवाज है। ऐसे में विभिन्न मस्जिद के सामने बैठे गरीबों को नमाज अदा करने के बाद लोग दान देते नजर आए। बकरीद को लेकर मस्जिदों को सजाया गया था। मुस्लिम भाइयों के घरों में उत्सव का माहौल देखने को मिला। रिश्तेदारों का आना-जाना पूरे दिन लगा रहा। बकरीद के मद्देनजर पुलिस-प्रशासन की ओर से सुरक्षा के व्यापक इंतजाम किए गए थे। संवेदनशील भद्रक, बालेश्वर, जाजपुर, केंद्रपाड़ा आदि शहरों में पुलिस के आला अधिकारी तक विधि-व्यवस्था बनाए रखने को तत्पर दिखे। खासकर मस्जिदों के सामने पुलिस की तरफ से सुरक्षा एवं यातयात व्यवस्था पर विशेष नजर रही।